Двоброј 23-24 лесковачког часописа за културу "Think Tank" објавио је колор стрип "I lovе home sapiens" Милорада Вицановића. Македонски "Креатор" у броју 9 из јуна 2008. године објављује стрип "Into the Blues" Предрага Иконића. Издавачка кућа "System Comics" из Београда објавила је трећи по реду албум у боји из серијала "Вековници" сценаристе Марка Стојановића из Лесковца. Аутор цртежа треће епизоде која носи наслов "Прах" је Милорад Вицановић. У издању ИП "Београд" из Зрењанина Јован Братић објављује стрип свеску са историјском тематиком "Невесињска пушка". Исте године под истим окриљем објављена је и друга епизода "Невесињска пушка 2: Битка код Вучјег дола". Као специјално издање нишког "Стрип Пресинга" у едицији "Црно бели свет", а под редним бројем 2, 22. децембра 2008. године изашла је прва јужноморавска графичка новела "Екстра Геџа – татко на суперхероји". Ова едиција на својих 80-ак страна доноси и четири епизоде укупно 55 страна стрипа "Екстра Геџа" ког је визуелно осмислио Андрија Милојковић из Ниша, а све епизоде нацртао је Предраг Иконић. Сценариста стрипа је Дејан Стојиљковић, а као сарадници се појављују Дејан Костић и Марко Стојановић.